Document ID: 32009D0536

NEUVOSTON PÄÄTÖS,
tehty 7 päivänä heinäkuuta 2009,
jäsenvaltioiden työllisyyspolitiikan suuntaviivoista
(2009/536/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 128 artiklan 2 kohdan,
ottaa huomioon komission ehdotuksen,
ottaa huomioon Euroopan parlamentin lausunnon (1),
ottaa huomioon Euroopan talous- ja sosiaalikomitean lausunnon (2),
on kuullut alueiden komiteaa,
ottaa huomioon työllisyyskomitean lausunnon,
sekä katsoo seuraavaa:
(1)
Vuonna 2005 uudistetussa Lissabonin strategiassa asetettiin painopiste kasvuun ja työllisyyteen. Euroopan työllisyysstrategiaan kuuluvat työllisyyden suuntaviivat ja talouspolitiikan laajat suuntaviivat on hyväksytty yhdennettynä kokonaisuutena, jossa Euroopan työllisyysstrategialla on keskeisin asema Lissabonin strategiaan sisältyvien työllisyys- ja työmarkkinatavoitteiden saavuttamisessa.
(2)
Yhteiseen työllisyysraporttiin sisältyvä jäsenvaltioiden kansallisten uudistusohjelmien tarkastelu osoittaa, että jäsenvaltioiden olisi jatkettava tarmokkaasti toimia seuraavilla painopistealueilla: houkutella useampia ihmisiä työelämään ja pysymään työelämässä, lisätä työvoiman tarjontaa ja nykyaikaistaa sosiaalisen suojelun järjestelmiä, parantaa työntekijöiden ja yritysten sopeutumiskykyä ja investoida enemmän henkiseen pääomaan parantamalla koulutusta ja osaamista.
(3)
Meneillään olevan talouskriisin vuoksi suuntaviivojen olisi myös toimittava välineenä, jolla vastataan lisääntyvän työttömyyden ja sosiaalisen syrjäytymisen välittömiin haasteisiin. Välittömästi toteutettaviin toimiin kuuluvat työhön siirtymistä helpottavat yhdennetyt joustoturvan periaatteet, työttömien ja avoimien työpaikkojen kohdentaminen toisiinsa sekä osaamisen päivittäminen.
(4)
Komission suorittama jäsenvaltioiden kansallisten uudistusohjelmien tarkastelu huomioon ottaen olisi keskityttävä tehokkaaseen ja ajallaan tapahtuvaan täytäntöönpanoon ja kiinnitettävä erityistä huomiota sovittuihin tavoitteisiin ja vertailuarvoihin sekä työmarkkinaosapuolten osallistumiseen.
(5)
Työllisyyden suuntaviivat hyväksyttiin vuonna 2008 ja ne ovat voimassa kolmen vuoden ajan, minä aikana niitä olisi päivitettävä vain erittäin rajoitetusti.
(6)
Jäsenvaltioiden olisi tutkittava Euroopan sosiaalirahaston käyttöön liittyviä mahdollisuuksia, kun ne panevat työllisyyden suuntaviivoja täytäntöön.
(7)
Koska suuntaviivapaketti on luonteeltaan yhdennetty, jäsenvaltioiden olisi pantava talouspolitiikan laajat suuntaviivat täysimääräisesti täytäntöön,
ON TEHNYT TÄMÄN PÄÄTÖKSEN:
1 artikla
Jäsenvaltioiden työllisyyspolitiikan suuntaviivoista 15 päivänä heinäkuuta 2008 tehdyn neuvoston päätöksen 2008/618/EY (3) liitteessä vahvistetut jäsenvaltioiden työllisyyspolitiikan suuntaviivat pidetään voimassa vuonna 2009, ja jäsenvaltioiden on otettava ne huomioon työllisyyspolitiikassaan.
2 artikla
Tämä päätös on osoitettu kaikille jäsenvaltioille.
Tehty Brysselissä 7 päivänä heinäkuuta 2009.

Labels: 0
4
9
15